CELEX: 32015R1051
Language: mt
Date: 2015-07-01 00:00:00
Title: Regolament ta' Implimentazzjoni tal-Kummissjoni (UE) 2015/1051 tal-1 ta' Lulju 2015 dwar il-modalitajiet għall-eżerċitar tal-funzjonijiet tal-pjattaforma għas-soluzzjoni online għat-tilwim, dwar il-modalitajiet tal-formola elettronika għall-ilmenti u dwar il-modalitajiet ta' kooperazzjoni bejn il-punti ta' kuntatt previsti fir-Regolament (UE) Nru 524/2013 tal-Parlament Ewropew u tal-Kunsill dwar is-soluzzjoni online għal tilwim mal-konsumaturi

2.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 171/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1051
   tal-1 ta' Lulju 2015
   dwar il-modalitajiet għall-eżerċitar tal-funzjonijiet tal-pjattaforma għas-soluzzjoni online għat-tilwim, dwar il-modalitajiet tal-formola elettronika għall-ilmenti u dwar il-modalitajiet ta' kooperazzjoni bejn il-punti ta' kuntatt previsti fir-Regolament (UE) Nru 524/2013 tal-Parlament Ewropew u tal-Kunsill dwar is-soluzzjoni online għal tilwim mal-konsumaturi
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 524/2013 tal-Parlament Ewropew u tal-Kunsill tal-21 ta' Mejju 2013 dwar is-soluzzjoni online għal tilwim mal-konsumaturi u li jemenda r-Regolament (KE) Nru 2006/2004 u d-Direttiva 2009/22/KE (Regolament dwar l-ODR tal-konsumaturi) (1), u b'mod partikolari l-Artikolu 5(7), l-Artikolu 7(7) u l-Artikolu 8(4) tiegħu,
   Wara li kkonsultat mal-Kontrollur Ewropew għall-Protezzjoni tad-Dejta,
   Billi:
   
               (1)
            
            
               Ir-Regolament (UE) Nru 524/2013 jipprevedi għat-twaqqif ta' pjattaforma għas-soluzzjoni online għat-tilwim fuq livell tal-Unjoni (il-pjattaforma tal-ODR). Jeħtieġ li l-pjattaforma jkollha l-għamla ta' sit web interattiv u multilingwi li joffri punt ta' dħul wieħed lill-konsumaturi u lin-negozjanti li jkunu qegħdin ifittxu li jilħqu soluzzjoni bonarja għal tilwimiet dwar obbligi kuntrattwali li jirriżultaw minn kuntratti online ta' bejgħ u ta' servizzi.
            
         
               (2)
            
            
               L-Artikolu 8(1) tar-Regolament (UE) Nru 524/2013 jipprevedi li l-formola elettronika għall-ilmenti tkun faċli għall-utent. Għaldaqstant, l-ilmentaturi għandhom ikunu jistgħu jimlew il-formoli għall-ilmenti f'għamla ta' abbozz qabel ma jressqu lment. Jeħtieġ ikun żgurat li l-abbozzi li ma jintbagħtux minn ilmentaturi jitħassru awtomatikament mill-pjattaforma tal-ODR wara perjodu ta' żmien xieraq.
            
         
               (3)
            
            
               Sabiex ikun żgurat it-tħaddim kif suppost tal-pjattaforma tal-ODR, jeħtieġ li jiġi stabbilit kif il-parti li twieġeb għandha tiġi mgħarrfa li jkun tressaq ilment lill-pjattaforma tal-ODR, kif ukoll liema tagħrif mill-formola elettronika għall-ilmenti għandu jintuża sabiex jiffaċilita l-identifikazzjoni tal-entitajiet kompetenti tas-soluzzjoni alternattiva għat-tilwim (l-entitajiet tal-ADR).
            
         
               (4)
            
            
               Għall-istess għan u sabiex tkun żgurata l-applikazzjoni konsistenti tar-Regolament (UE) Nru 524/2013, huwa meħtieġ li jiġi ċċarat f'liema stadju l-entitajiet tal-ADR għandhom jipprovdu tagħrif marbut mat-trattament ta' tilwima lill-pjattaforma tal-ODR.
            
         
               (5)
            
            
               Huwa meħtieġ li tkun stabbilita d-data tat-tmiem ta' ċerti tilwim li fih ilment ma jkunx jista' jiġi pproċessat ulterjorment, sabiex ikun żgurat li d-dejta personali relatata ma' dak it-tilwim tkun tista' titħassar sa mhux aktar tard minn sitt xhur wara d-data tat-tmiem. Dan jinkludi tilwim li fih il-partijiet ma jkunux jistgħu jaqblu dwar entità tal-ADR minħabba n-nuqqas ta' rispons mill-parti li twieġeb jew meta entità tal-ADR tirrifjuta li tittratta tilwima.
            
         
               (6)
            
            
               L-awtoritajiet nazzjonali kompetenti għandhom jinnotifikaw il-lista ta' entitajiet nazzjonali tal-ADR lill-Kummissjoni u jaġġornawha b'mod uniformi sabiex tiġi standardizzata r-reġistrazzjoni ta' dawn l-entitajiet mal-pjattaforma tal-ODR skont ir-Regolament (UE) Nru 524/2013.
            
         
               (7)
            
            
               Huwa xieraq li jkun determinat il-waqt meta l-partijiet f'tilwima ttrattata permezz tal-pjattaforma tal-ODR għandhom ikunu jistgħu jagħtu l-feedback tagħhom dwar it-tħaddim tal-pjattaforma tal-ADR u dwar l-entità tal-ADR li tkun ittrattat it-tilwima tagħhom.
            
         
               (8)
            
            
               Ir-Regolament (UE) Nru 524/2013 jipprevedi n-nomina ta' punt ta' kuntatt tal-ODR wieħed f'kull Stat Membru li jagħti appoġġ lill-partijiet involuti f'tilwima u lill-entitajiet tal-ADR li jittrattaw tilwima permezz tal-pjattaforma tal-ODR. Sabiex tiġi ffaċilitata l-kooperazzjoni bejn il-punti ta' kuntatt tal-ODR, huwa xieraq li jkun definit sett komuni ta' prinċipji li abbażi tagħhom tissejjes dik il-kooperazzjoni.
            
         
               (9)
            
            
               Il-miżuri previsti f'dan ir-Regolament huma f'konformità mal-opinjoni tal-Kumitat dwar is-Soluzzjoni Online għat-Tilwim, stabbilit skont l-Artikolu 16(1) tar-Regolament (UE) Nru 524/2013,
            
         ADOTTAT DAN IR-REGOLAMENT:
   Artikolu 1
   Suġġett
   Dan ir-Regolament jistabbilixxi l-modalitajiet għall-:
   
               (a)
            
            
               il-formola elettronika għall-ilmenti;
            
         
               (b)
            
            
               l-eżerċitar tal-funzjonijiet tal-pjattaforma tal-ODR;
            
         
               (c)
            
            
               il-kooperazzjoni bejn il-punti ta' kuntatt tal-ODR.
            
         Artikolu 2
   Formola elettronika għall-ilmenti
   Il-formola elettronika għall-ilmenti li tintbagħat lill-pjattaforma tal-ODR tkun aċċessibbli għall-konsumaturi u għan-negozjanti bil-lingwi uffiċjali kollha tal-istituzzjonijiet tal-Unjoni. Il-parti li tilmenta tkun tista' tissejvja abbozz tal-formola elettronika għall-ilmenti fuq il-pjattaforma tal-ODR. L-abbozz ikun aċċessibbli u jkun jista' jiġi editjat mill-parti li tilmenta qabel ma tintbagħat il-formola elettronika għall-ilmenti finali mimlija kompletament. L-abbozz tal-formola elettronika għall-ilmenti li ma jimteliex kompletament u ma jintbagħatx jitħassar awtomatikament mill-pjattaforma tal-ODR sitt xhur wara li jinħoloq.
   Artikolu 3
   L-informar tal-parti li twieġeb
   Hekk kif tiġi riċevuta l-formola elettronika għall-ilmenti mimlija kompletament, il-pjattaforma tal-ODR tibgħat messaġġ elettroniku standard fl-indirizz elettroniku tal-parti li twieġeb, indikat fil-formola elettronika għall-ilmenti mill-parti li tilmenta, li jinformaha li tressaq ilment kontriha u jqiegħed għad-disponibbiltà tagħha t-tagħrif skont l-Artikolu 9(3) tar-Regolament (UE) Nru 524/2013.
   Artikolu 4
   Identifikazzjoni tal-entità tas-soluzzjoni alternattiva għat-tilwim (ADR)
   1.   F'każ li fil-formola elettronika għall-ilmenti ma tiġi identifikata l-ebda entità tal-ADR kompetenti, il-pjattaforma tal-ODR turi lista indikattiva tal-entitajiet tal-ADR lill-parti li twieġeb, sabiex tiffaċilita l-identifikazzjoni tal-entità tal-ADR kompetenti. Il-lista tkun ibbażata fuq il-kriterji li ġejjin:
   
               (a)
            
            
               l-indirizz ġeografiku tal-partijiet fit-tilwima kif previst fil-formola elettronika għall-ilmenti skont l-Anness tar-Regolament (UE) Nru 524/2013 u;
            
         
               (b)
            
            
               is-settur li għandu x'jaqsam mat-tilwima.
            
         2.   Fi kwalunkwe ħin, il-partijiet ikollhom aċċess għal-lista tal-entitajiet tal-ADR kollha rreġistrati mal-pjattaforma tal-ODR skont l-Artikolu 5(6) tar-Regolament (UE) Nru 524/2013. Għodda għat-tiftix offruta mill-pjattaforma tal-ODR tgħin lill-partijiet sabiex jidentifikaw l-entità tal-ADR kompetenti biex tittratta it-tilwima tagħhom fost l-entitajiet tal-ADR irreġistrati mal-pjattaforma tal-ODR.
   Artikolu 5
   Tagħrif li għandu jingħata mill-entitajiet tal-ADR
   1.   Hekk kif l-entitajiet tal-ADR li jkun intbagħtilhom ilment permezz tal-pjattaforma tal-ODR u li jkunu qablu li jittrattaw tilwima jirċievu l-fajl komplut tal-ilment relatat mat-tilwima, jibagħtu, mingħajr dewmien, id-data meta rċevew il-fajl komplut tal-ilment u s-suġġett tat-tilwima lill-pjattaforma tal-ODR.
   2.   Id-data li fiha jiġi riċevut il-fajl komplut tal-ilment timmarka l-bidu tal-perjodu ta' 90 jum kalendarju msemmi fl-Artikolu 8(e) tad-Direttiva 2013/11/UE tal-Parlament Ewropew u tal-Kunsill (2).
   3.   L-entitajiet tal-ADR li jkun intbagħtilhom ilment permezz tal-pjattaforma tal-ODR u li jirrifjutaw li jittrattaw tilwima jibagħtu r-rifjut lill-pjattaforma tal-ODR, mingħajr dewmien, hekk kif jieħdu dik id-deċiżjoni f'konformità mal-Artikolu 5(4) tad-Direttiva 2013/11/UE.
   4.   Hekk kif tintemm it-tilwima, l-entitajiet tal-ADR li jkun intbagħtilhom ilment permezz tal-pjattaforma tal-ODR jibagħtu, mingħajr dewmien, id-data tat-tmiem il-proċedura tal-ADR, kif ukoll l-eżitu tagħha, lill-pjattaforma tal-ODR. Dan għandu jinkludi wkoll is-sitwazzjoni li fiha ż-żewġ partijiet jew parti waħda tirtira mill-proċedura f'konformità mal-punt (a) tal-Artikolu 9(2) tad-Direttiva 2013/11/UE.
   Artikolu 6
   Tmiem ta' ċerti tilwim u t-tħassir tad-dejta personali
   1.   Tilwima mibgħuta permezz tal-pjattaforma tal-ODR ma tkunx ipproċessata ulterjorment, b'mod partikolari meta:
   
               (a)
            
            
               il-parti li twieġeb tiddikjara li mhijiex disposta li tuża entità tal-ADR;
            
         
               (b)
            
            
               il-partijiet ma jaslux għall-qbil dwar entità tal-ADR li tittratta t-tilwima tagħhom fi żmien 30 jum kalendarju wara li tintbagħat il-formola elettronika għall-ilmenti;
            
         
               (c)
            
            
               l-entità tal-ADR li dwarha jkun hemm qbil bejn il-partijiet tirrifjuta li tittratta t-tilwima
            
         u tkun ikkunsidrata bħala mitmuma. Id-data ta' meta sseħħ kwalunkwe ċirkustanza msemmija fil-punti (a) sa (c) tkun id-data tat-tmiem tat-tilwima rispettiva.
   2.   Id-dejta personali relatata mat-tilwim imsemmi fil-punti (a) sa (c) tal-ewwel paragrafu titħassar mill-pjattaforma sa mhux aktar tard minn sitt xhur wara t-tmiem tiegħu.
   Artikolu 7
   Notifika elettronika tal-lista tal-entitajiet tal-ADR
   1.   Sabiex jinnotifikaw il-lista tal-entitajiet tal-ADR msemmija fl-Artikolu 20(2) tad-Direttiva 2013/11/UE, l-awtoritajiet kompetenti kif definit fil-punt (i) tal-Artikolu 4(1) tad-Direttiva 2013/11/UE jużaw formola elettronika standardizzata pprovduta mill-Kummissjoni.
   2.   Il-formola elettronika standardizzata mimlija se tinkludi t-tagħrif kif imsemmi fl-Artikolu 20(2) tad-Direttiva 2013/11/UE u t-tagħrif dwar it-tul medju tal-proċedura tal-ADR kif imsemmi fil-punt (d) tal-Artikolu 9(5) tar-Regolament (UE) Nru 524/2013 u fil-punt (e) tal-Artikolu 19(1) tad-Direttiva 2013/11/UE.
   Artikolu 8
   Sistema ta' feedback
   Il-pjattaforma tal-ODR tagħti l-possibbiltà lill-partijiet involuti f'tilwima li jagħtu l-feedback tagħhom skont il-punt (g) tal-Artikolu 5(4) tar-Regolament (UE) Nru 524/2013 malli tintemm il-proċedura tal-ADR u għas-sitt xhur ta' wara.
   Artikolu 9
   Kooperazzjoni bejn il-punti ta' kuntatt tal-ODR
   1.   Il-punti ta' kuntatt tal-ODR jagħtu appoġġ, bl-aħjar mod li jistgħu, għas-soluzzjoni tat-tilwim relatat ma' lmenti mressqa permezz tal-pjattaforma tal-ODR kif previst fl-Artikolu 7(2) tar-Regolament (UE) Nru 524/2013.
   2.   Sabiex jiffaċilitaw it-twettiq tal-funzjonijiet tagħhom elenkati fl-Artikolu 7(2) tar-Regolament (UE) Nru 524/2013, il-konsulenti tal-ODR jipprovdu, mingħajr dewmien, assistenza lill-konsulenti f'punti ta' kuntatt tal-ODR oħrajn u jaqsmu magħhom it-tagħrif.
   3.   Il-konsulenti tal-ODR li jkollhom aċċess għal tagħrif li jikkonċerna tilwima, inkluża d-dejta personali, jagħtu aċċess għal dan it-tagħrif lill-konsulenti f'punti ta' kuntatt tal-ODR oħrajn, sa fejn ikun meħtieġ bl-iskop li jitwettqu l-funzjonijiet imsemmijin fl-Artikolu 7(2) tar-Regolament (UE) Nru 524/2013.
   Artikolu 10
   Dħul fis-seħħ
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha
      Magħmul fi Brussell, l-1 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 165, 18.6.2013, p. 1.
   
      (2)  Id-Direttiva 2013/11/UE tal-Parlament Ewropew u tal-Kunsill tal-21 ta' Mejju 2013 dwar is-soluzzjoni alternattiva għat-tilwim, għat-tilwim tal-konsumaturi u li temenda r-Regolament (KE) Nru 2006/2004 u d-Direttiva 2009/22/KE (id-Direttiva dwar l-ADR tal-konsumaturi) (ĠU L 165, 18.6.2013, p. 63).